पाएं अपने शहर की ताज़ा ख़बरें और फ्री ई-पेपरडाउनलोड करें
अम्बाला. मतदाताओं ने अपनी उम्मीदों का पिटारा खोल दिया। सिटी से कांग्रेस समर्पित आठ प्रत्याशियों को पार्षद का तमगा दे दिया। दो निर्दलियों पर अपना भरोसा जताया। भाजपा को यहां से सिर्फ एक सीट पर संतोष करना पड़ा। सिटी से कुल 11 उम्मीदवारों के भाग्य का फैसला होना था। इसी प्रकार कैंट से कांग्रेस समर्पित छह उम्मीदवारों पर भरोसा जताया गया है। यहां भाजपा के तीन प्रत्याशी मैदान मारने में सफल रहे। इस लिहाज से पहली सिटी सरकार में कांग्रेस का बोर्ड बनेगा। भाजपा को विपक्ष में बैठना पड़ेगा। इनेलो ने पहली बार अपने प्रत्याशी मैदान में उतारे। उसे किसी भी सीट पर सफलता नहीं मिली।
मंगलवार को पंचायत भवन में 180 उम्मीदवारों के भाग्य का फैसला हुआ। सुबह आठ बजे मतगणना शुरू हो गई थी। करीब बीस मिनट में परिणाम सामने आने लगे थे। कैंट से वार्ड 19 के कांग्रेस समर्पित उम्मीदवार सुधीर जायसवाल ने रिकार्ड कायम किया। उन्होंने अपने निकटतम प्रतिद्वंद्वी प्रवीण मनचंदा को ५३३१ मतों की करारी शिकस्त दी। यहां शेष सभी की जमानतें जब्त हो गई। सर्वाधिक मतों से जीतने वालों में वार्ड ११ के कांग्रेस समर्पित दिलीप चावला दूसरे नंबर रहे। उन्होंने भाजपा के नवदीप सिंह को ३४५८ मतों से हराया। कैंट से वार्ड १८ का चुनाव रोचक था। यहां कांग्रेस समर्पित परविंद्र पाल सिंह परी ने भाजपा के आशीष तायल को ५१५ मतों से हराया।
ये भी महत्वपूर्ण
07 महिलाओं ने चुनाव में बाजी मारी। कुल 20 वार्डो में से 18 वार्डो में महिलाओं ने भाग्य आजमाया था।
5331 मतों के अंतर से वार्ड १९ के कांग्रेस समर्पित सुधीर जायसवाल ने प्रदेश में दूसरा स्थान पाया। पहले स्थान पर पानीपत की एक महिला पार्षद हैं।
139 मतो से रमेश लाल ने वार्ड ३ में चुनाव जीतकर अपने आप में एक रिकार्ड बनाया। यह इस चुनाव की सबसे छोटी जीत है। वे आजाद प्रत्याशी के तौर पर मैदान में उतरे थे।
दूध में नींबू डाला अब रसगुल्ले खाएगी कांग्रेस
किसका का ब्लड प्रेशर तेज हुआ और किसका दिल कितनी जोर से धड़का, यह तो वही जानते हैं जिन्होंने चुनाव लड़ा और परिणाम देखे। यह सब कराने वाली जनता थी जो खामोश थी। यह खामोशी बड़े काम की थी। प्रत्याशियों का अपना स्वार्थ था। नेताओं का अपना मतलब है। जनता का अपना स्वार्थ था। नेताओं को रुतबा चाहिए था। प्रत्याशियों को पद चाहिए था और जनता को चाहिए विकास। यह पूरा चुनाव विकास पर आकर टिक गया था। सभी ने विकास के वादे किए। मतदाताओं ने वादे स्वीकारे, लेकिन किया वही जो तय कर रखा था।
परिणामों पर गौर कीजिए। सच्चई सामने आ जाएगी। मतदाता कांग्रेस पर भरोसा करके बैठे थे। कांग्रेस को अपनों पर ही भरोसा नहीं था। भाजपा ने अपनों पर विश्वास जताया। जिसे चाहा दमदारी के साथ लड़ाया। जो बगावत पर उतरा उसे बाहर का रास्ता दिखाया। इनेलो पहली बार मैदान में उतरी। उसके पास खोने को कुछ नहीं था। पाने को पूरा मैदान खाली था। यह अलग बात है कि वह मैदान से बाहर हो गई, लेकिन संदेश यह जरूर दिया है कि हम बैनर के साथ मैदान में उतरे हैं। कांग्रेस में बरसों तक झंडा उठाकर जिंदाबाद, मुर्दाबाद करने वालों की बुरी गत थी। सब अपने दम पर लड़े। उनके सामने उनके अपने ही थे। वे अपने जो रात-दिन पार्टी के लिए काम करते थे। कोई किसी को बैठाने वाला नहीं था। यानी कांग्रेस ने पहले तो दूध में नीबू डाला और अब उसके लिए रसगुल्ले खाने की बारी आ गई है। जो सिकंदर चुनाव जीतकर आए हैं, नेता इन्हीं पर अपनी बाजी खेलेंगे। कांग्रेस ने भाजपा की तरह कड़ा निर्णय लिया होता तो उसके लिए परिणाम और बेहतर आता। वार्ड १४ में राजीव जैन के लिए हिमांशु पुंज तकलीफ दायक साबित हुए। उन्होंने ११९१ वोट काटे। यही वोट जैन को मिले होते कांग्रेस की एक सीट बढ़ जाती।
वार्ड १७ में हीरालाल को २२४0 और सुरेश त्रेहन को २१क्७ वोट मिले। यह दोनों ही कांग्रेस के कट्टर कार्यकर्ता हैं। इन दोनों का जोड़ बनता है ४३४७ वोट। भाजपा के विजेता सुरेंद्र बिंद्रा को इस वार्ड से २८६९ वोट मिले हैं। यहां कोई एक कांग्रेसी बैठ जाता तो कांग्रेस को एक सीट और मिल जाती। वार्ड बीस से भाजपा के ललिता प्रसाद को कांग्रेस समर्पित अनिल के कारण फायदा हुआ। अनिल ने १५६४ वोट काटे। ललिता ने यह चुनाव ९५९ मतों के अंतर से जीता। यानी इस वार्ड में भी कांग्रेस ने कांग्रेस को हराया।
इस प्रकार यह तीन सीटें कांग्रेस ने अपने हाथों से गंवा दी। बहरहाल, इस चुनाव ने भाजपा के उन रणनीतिकारों को सबक सिखाया है जो नए चेहरों पर भरोसा कर रहे थे। अब कुछ दिन तक जश्न मनाने का सिलसिला चलेगा। फिर महापौर के लिए गोटियां फेंकी जाएंगी। पार्षदों के आका अपना खेल खेलेंगे। अभी वरिष्ठ उप-महापौर और उप-महापौर के लिए भी खेल होगा। इन सबके बावजूद पार्षदों को यह ध्यान रखना होगा कि वह असल मकसद न भूल जाएं। जिस जनता ने जिताया है उसे याद रखना है वरना-
‘आप चाहो तो ये व्यवहार बदल सकती है,
होने वाले सभी त्यौहार बदल सकती है।
आप जनता को न कमजोर समझना यारों,
जिद पे आ जाए तो सरकार बदल सकती है।’
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva awa_Deva awa_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn